Russisk firma tilbyder robot-kloner af rigtige mennesker

Nu kan du bestille en robot-klon – og du kan selv bestemme, hvordan den skal se ud. Om det skal være en kopi af dig selv, eller om du foretrækker en kendis. Det fortæller det russiske firma Promobot i en pressemeddelse.

– Alle vil nu være i stand til at bestille en robot med ethvert udseende, til professionelt eller personlig brug, fortæller Aleksei Iuzhakov, der er formand for Promotbots bestyrelse i meddelelsen.

Han opfordrer køberne til at ”forestille sig en kopi af Michael  Jordan, der sælger basketball-trøjer og William Shakespeare, der læser sine egne værker på et museum”.

En af Promobots robot-kloner (foto: Promobot).

Robo-C, som produktet hedder, kan ikke gå, for det har ingen ben. Til gengæld har hals og torso tre grader af bevægelsesfrihed, fortælles det. Ansigtet har 18 bevægelige dele, der skal være i stand til at lave 600 mikro-udtryk og den indbyggede kunstige intelligens kan prale af ”100.000 talemoduler”, hvad det så end betyder.

Digital udødelighed

– Det vigtigste øjeblik i udviklingen af Robo-C er digitaliseringen af personlighed og oprettelsen af et individuelt udseende, fortalte Promobot-medstifter Oleg Kivokurtsev til nyhedstjenesten CNBC.

– Som et resultat, kan vi tilbyde vores kunder digital udødelighed.

Promobot fortæller yderligere, at de er i gang med at producere fire robot-kloner. En af dem skal bruges til blandt andet at scanne pas i statsligt regi, men en anden – der er modelleret over Albert Einstein – skal bruges til en udstilling om robotter. De to sidste er bestilt af en mellemøstlig familie, der vil have kloner af sig selv til at tage imod gæster.

Russisk firma tilbyder robot-kloner af rigtige mennesker